5 dood, 9 beseer in 3 skietvoorvalle in Centurion | Netwerk24
5 dood, 9 beseer in 3 skietvoorvalle in Centurion
Deur Jenna Etheridge, News24 03 Desember 2019 12:09
Daar het Maandag drie skietvoorvalle in Centurion plaasgevind waarin altesaam vyf mense dood en nege beseer is, insluitende 'n polisielid.
Die geweld het Maandag omstreeks 05:00 die oggend begin toe die bestuurder van 'n taxi naby die Plaza-taxistaanplek in Olievenhoutbosch doodgeskiet is, sê brig. Mathapelo Peters, polisiewoordvoerder.
Drie insittendes van die taxi is gewond en hospitaal toe geneem.
In 'n ander voorval het 'n voertuig sonder 'n nommerplaat omstreeks 19:00 die aand langs 'n stilstaande taxi in Ruimteweg in Wierdapark stilgehou. Drie mans het uitgeklim en drie mans in die taxi doodgeskiet, waarna hulle weggejaag het, sê Peters.
'n Polisiebeampte is in 'n derde voorval naby die Mall@55-winkelsentrum in Olievenhoutbosch geskiet en ernstig gewond. Daar is uit 'n voertuig op hom geskiet. Ses ander mense is beseer, terwyl een persoon op die toneel dood verklaar is.
Ross Campbell, ER24-woordvoerder, sê paramedici het met hul aankoms op die toneel 'n man in sy motor gevind waar hy doodgeskiet is.
"Drie ander mans is met skietwonde in die pad aangetref. Twee was in 'n kritieke toestand en een het ligte beserings opgedoen," sê Campbell.
Nog 'n 27-jarige man is sowat 100 meter van die ongelukstoneel af met 'n skietwond gevind en na die Kalafong-hospitaal geneem.
Lt.gen. Elias Mawela, polisiekommissaris in Gauteng, het die skietvoorvalle veroordeel en sê die polisie doen hul bes om die skuldiges aan te keer.
"As die polisie is dit ons plig om die veiligheid van pendelaars, wat op taxi's as 'n vervoermiddel staatmaak, te verseker – veral gedurende die feestyd waar mense lang en kort afstande na hul onderskeie bestemmings sal reis."